Il planet Zenet al jere piçul e lôr a continuavin a rivâ.
Su la tiere rosse lis talpadis dai Piçui Pîts aromai no si contavin plui. A rivavin su Zenet stracs e cence nancje un lingot di aur, tabaiant une lenghe strane fate di sunôrs.
Il Grant Macel nol vignive plui doprât di cuant che i zenetians a vevin scuviert cemut nudrîsi dome de lûs des stelis, ma une volte alì si copavin i fùrics*. Po la struture e jere stade adatade a centri di acet par umans: “i forescj bisugne judâiu”, lu prescrîf la leç interspaziâl.
Il macel si cjatave fûr dal centri, suntune strade grande che e puartave de Citât ai paîs dongje. Si viodevin dispès i umans a fâ chilometris, cui lôr piduts piçui (e tignêt cont che ‘nt vevin dome doi) che a talpassavin la tiere, par rivâ in Citât e comprâ di mangjâ. Si nudrivin di pirulis di sucar e proteinis che i Zenetians aromai i davin di mangjâ dome ai animâi di companie. E insom insom – ducj lu pensavin – i umans a jerin tant che animâi, e no dome parcè che a mangjavin.
Di pôc la Zonte Zenetiane e veve rindût lis regulis di acet un pôc plui duris. Il macel al jere stât rinfuarcît cun recinzions, mûrs, fil eletrificât, e un centenâr di poliziots cun indurmididôrs e armis laser lu varessin presidiât. Il spazi dentri al jere stat dividût in dôs parts: centri di acet e preson. Di une bande i umans pene rivâts, chei che no vevin ancjemò fat i esams par vuadagnâsi il tatuaç “Z” de citadinanze sul braç; e di chê altre une preson di sigurece massime, dulà che a saressin lâts a finîle i umans che a vevin pierdût la preziose “Z”. Daûr des regulis di Zenet, il tatuaç al vignive russât vie dai operatôrs de Zonte come punizion pai umans che refudavin di lavorâ a Zenet (lis condizions di vore, buinis o brutis che a fossin, no jerin consideradis) o par chei che a vevin fat cualchi dam. Ducj a vignivin ingrumâts te preson, e i Piçui Pîts cul braç ruvinât a viodevin des sbaris chei altris Piçui Pîts che a stavin tal centri di acet. Lôr a podevin jessi fûr, ma a vevin oraris di rispietâ. I zenetians no lavin spaurîts, e i umans a vevin simpri fat pôre, soredut cuant che si movevin, cu lis lor talpadis, tal scûr.
di Margarite Cogôi
*animai taronts cun sîst çatis, tipics di Zenet, une vore saurits, che o podês viodi te imagjin.
fur_Latn fur_Latn fur_Latn fur_Latn fur_Latn dyu_Latn fur_Latn